b'\n_START_ARTICLE_\nBenno Straucher\n_START_SECTION_\n\xc3\x8enceputul carierei \xc8\x99i victoria electoral\xc4\x83 din 1897\n_START_PARAGRAPH_\nN\xc4\x83scut \xc3\xaen satul Rohozna din apropiere de Sadagura (\xc3\xaencorporat\xc4\x83 ulterior \xc3\xaen municipiul Cern\xc4\x83u\xc8\x9bi, actualmente \xc3\xaen Ucraina), Straucher a fost student \xc3\xaen drept, absolvent al Universit\xc4\x83\xc8\x9bii din Viena \xc8\x99i un avocat practicant. El s-a f\xc4\x83cut cunoscut prin sus\xc8\x9binerea politicilor sociale, devenind un lider al comunitatii evreie\xc8\x99ti locale Kehilla \xc3\xaen 1882 \xc8\x99i deputat \xc3\xaen Consiliul local Cern\xc4\x83u\xc8\x9bi (Stadtrat sau Gemeinderat). El s-a implicat ulterior \xc3\xaen cercurile na\xc8\x9bionaliste evreie\xc8\x99ti \xc8\x99i, ca atare, a dus o campanie intens\xc4\x83 pentru ca autorit\xc4\x83\xc8\x9bile austriece s\xc4\x83 recunoasc\xc4\x83 o comunitate evreiasc\xc4\x83 separat\xc4\x83 \xc3\xaen Bucovina, ca parte a unui proces de acordare tuturor grupurilor etnice o reprezentare propor\xc8\x9bional\xc4\x83. Cererea lor a fost sus\xc8\x9binut\xc4\x83 de Iulian Romanciuk, reprezentant al rutenilor (ucraineni) din Gali\xc8\x9bia (Regatul Gali\xc8\x9biei \xc8\x99i Lodomeriei), a c\xc4\x83rui participare la aceast\xc4\x83 mi\xc8\x99care a urmat o tradi\xc8\x9bie de colaborare intre activi\xc8\x99tii ucraineni \xc8\x99i cei evrei._NEWLINE_\xc3\x8en 1897, Straucher a devenit membru al lui Abgeordnetenhaus Camera deputa\xc8\x9bilor a Cisleithaniei, partea austriac\xc4\x83 a Austro-Ungariei, din care f\xc4\x83cea parte Bucovina, El a fost, ulterior, unul dintre cei patru deputa\xc8\x9bi evrei ai Partidului Na\xc8\x9bional Evreiesc ale\xc8\x99i \xc3\xaen acel an, al\xc4\x83turi de Heinrich Gabel, Arthur Mahler \xc8\x99i Adolf Stand (to\xc8\x9bi ace\xc8\x99tia fiind ale\xc8\x99i \xc3\xaen Gali\xc8\x9bia). Istoricul american Joshua Shanes, care a studiat climatul politic din perioada alegerilor, a precizat c\xc4\x83 rezultatul a fost "nu a\xc8\x99a de mare", deoarece au fost aproba\xc8\x9bi al\xc8\x9bi 19 candida\xc8\x9bi \xc3\xaen \xc3\xaentreaga Cisleithania. Straucher, care a fost reales cu un avans mare la alegerile urm\xc4\x83toare, \xc8\x99i-a p\xc4\x83strat func\xc8\x9bia \xc3\xaen urm\xc4\x83toarele decenii, \xc3\xaen timpul primului r\xc4\x83zboi mondial \xc8\x99i p\xc3\xa2n\xc4\x83 la destr\xc4\x83marea monarhiei habsburgice. Ca parlamentar, el nu s-a raliat nici unui grup organizat, dar a fost pentru scurt timp membru al unui "Club evreiesc", format din deputa\xc8\x9bii de la Viena. Dup\xc4\x83 1903, el a fost confirmat \xc3\xaen func\xc8\x9bia de pre\xc8\x99edinte al comunit\xc4\x83\xc8\x9bii evreie\xc8\x99ti din Cern\xc4\x83u\xc8\x9bi (Israelitische Kultusgemeinde sau \xc3\xaen ebraic\xc4\x83 Kehilla), \xc8\x99i \xc3\xaen anul urm\xc4\x83tor a prezidat Consiliul or\xc4\x83\xc8\x99enesc Cern\xc4\x83u\xc8\x9bi, unde adep\xc8\x9bii s\xc4\x83i de\xc8\x9bineau 20 din cele 50 de locuri (oferindu-i un cuv\xc3\xa2nt decisiv la alegerea primarului din Cern\xc4\x83u\xc8\x9bi). Ascensiunea lui Straucher, ca reprezentant al \xe2\x80\x9eomului m\xc4\x83runt\xe2\x80\x9d, sus\xc8\x9binut de p\xc4\x83turile nevoia\xc8\x99e ca \xc8\x99i de p\xc4\x83tura mijlocie \xc8\x99i de cercurile intelectuale, la conducerea comunit\xc4\x83\xc8\x9bii evreiesti din Cern\xc4\x83u\xc8\x9bi s-a \xc3\xaenso\xc8\x9bit de \xc3\xaenl\xc4\x83turarea vechilor "aristocra\xc8\x9bi" sau \xe2\x80\x9epatricieni\xe2\x80\x9d - Titinger, Baltinister, Wagner, Steiner etc. Persoana lui carismatic\xc4\x83 \xc8\x99i stilul s\xc4\x83u de conducere, autoritar, - \xe2\x80\x9eprin voie \xc8\x99i gra\xc8\x9bie\xe2\x80\x9d("Gunst und Gnade"), i-au adus admira\xc8\x9bia multora. Ulterior, ca reprezentant al evreilor din ora\xc8\x99ele Bucovinei, Straucher a sus\xc8\x9binut interesele elitei politice \xc8\x99i economice regionale: \xc3\xaen acel moment, colectivitatea evreiasc\xc4\x83 reprezenta un procent mare din investitorii \xc3\xaen industria ora\xc8\x99ului \xc8\x99i, potrivit estim\xc4\x83rii sale, furniza aproximativ 75% din impozitul pe venit la Cern\xc4\x83u\xc8\x9bi \xc8\x99i aproape 50% \xc3\xaen toate ora\xc8\x99ele din Bucovina. \xc3\x8en acest context, Straucher a reprezentat mi\xc8\x99carea identificat\xc4\x83 ca Europa germanofon\xc4\x83 \xc8\x99i liberalismul austro-german, favoriz\xc3\xa2nd secularismul \xc8\x99i men\xc8\x9binerea regulilor de la Viena. \xc3\x8entr-una dintre declara\xc8\x9bii \xc3\xaei numea pe evreii din Bucovina "adep\xc8\x9bi ai m\xc4\x83re\xc8\x9bei culturi germane". Potrivit istoricilor Michael John \xc8\x99i Albert Lichtblau: "Din moment ce [...] elita non-german\xc4\x83 din Bucovina nu era stabilit\xc4\x83 \xc3\xaen mod tradi\xc8\x9bional \xc8\x99i puterile hegemonice ale st\xc4\x83p\xc3\xa2nirii germano-austriace jucau \xc3\xaen continuare un rol principal \xc3\xaen domeniul educa\xc8\x9biei \xc8\x99i administra\xc8\x9biei, evreii din Bucovina s-au orientat \xc3\xaen aceast\xc4\x83 direc\xc8\x9bie. Pozi\xc8\x9biile de putere ale celor dou\xc4\x83 mari grupuri na\xc8\x9bionale, rom\xc3\xa2nii \xc8\x99i rutenii, erau \xc3\xaenc\xc4\x83 prea slabe pentru a provoca o schimbare \xc3\xaen aceast\xc4\x83 orientare din partea evreilor. \xc3\x8en situa\xc8\x9bia lor de popor tr\xc4\x83ind \xc3\xaen Diaspora, evreii au fost determina\xc8\x9bi s\xc4\x83 se bazeze pe protec\xc8\x9bia puterilor hegemonice \xc8\x99i acest lucru p\xc4\x83rea, ca \xc8\x99i mai \xc3\xaenainte, s\xc4\x83 emane de la Viena." Cu toate acestea, potrivit istoricului William O. McCagg , "caracterul inimitabil" Straucher a determinat o opozi\xc8\x9bie fa\xc8\x9b\xc4\x83 de asimilarea evreiasc\xc4\x83, \xc8\x99i a fost ales pe aceast\xc4\x83 platform\xc4\x83, \xc3\xaen timp ce, de asemenea, el vorbea \xc3\xaempotriva tuturor formelor de sionism \xc8\x99i sugera c\xc4\x83 destinul evreilor era legat de Europa Central\xc4\x83. McCagg se refer\xc4\x83 la punctul central al acestui program ca fiind "\'omule\xc8\x9bul\' care a fost trecut cu vederea de c\xc4\x83tre b\xc4\x83tr\xc3\xa2nii elegan\xc8\x9bi ai comunit\xc4\x83\xc8\x9bii evreie\xc8\x99ti"\xe2\x80\x94un program pe care tot el \xc3\xael atribuie sus\xc8\x9bin\xc4\x83torilor gali\xc8\x9bieni ai autonomismului evreiesc, precum transleithanianul Vilmos V\xc3\xa1zsonyi. De asemenea, el consider\xc4\x83 c\xc4\x83 rolul lui Straucher a fost similar cu cel al asimila\xc8\x9bionistului Josef Samuel Bloch (editor al Oesterreichische Wochenschrift), care credea c\xc4\x83 evreii trebuiau s\xc4\x83 dovedeasc\xc4\x83 c\xc4\x83 sunt cet\xc4\x83\xc8\x9beni ai Austriei moderne.\n_START_SECTION_\nActivitatea politic\xc4\x83 timpurie\n_START_PARAGRAPH_\nDup\xc4\x83 Lichtblau \xc8\x99i John, Straucher s-a pronun\xc8\x9bat ini\xc8\x9bial pentru "un amestec neobi\xc8\x99nuit de liberalism german \xc8\x99i na\xc8\x9bionalism evreiesc\xe2\x80\x94un fel de semi-sionism." Prin anii 1890, liderul evreu, pe care Lichtblau \xc8\x99i John \xc3\xael proclamau "cel mai important reprezentant politic al evreilor din Bucovina", a decis s\xc4\x83 pun\xc4\x83 cap\xc4\x83t cooper\xc4\x83rii dintre evrei locali \xc8\x99i etnicii germani \xc8\x99i s\xc4\x83 se concentreze pe promovarea intereselor comunit\xc4\x83\xc8\x9bii sale - un gest care a rupt tradi\xc8\x9bia evreiasc\xc4\x83 a politicienilor de tipul lui Josef Fechner care votau la fel ca germanii._NEWLINE_O parte semnificativ\xc4\x83 a activit\xc4\x83\xc8\x9bii lui Benno Straucher de dinainte de 1918 a fost dedicat\xc4\x83 combaterii antisemitismului: el \xc3\xaensu\xc8\x99i expus declara\xc8\x9biilor antisemite ale colegilor s\xc4\x83i din parlament, Straucher a fost printre cei care au \xc3\xaenfierat acuza\xc8\x9biile antisemite tradi\xc8\x9bionale c\xc4\x83 evreii practic\xc4\x83 omorul ritual f\xc4\x83cute \xc3\xaen timpul Afacerii Hilsner din 1899. Potrivit lui Lichtblau \xc8\x99i John, cre\xc8\x99terea antisemitismului \xc3\xaen r\xc3\xa2ndul comunit\xc4\x83\xc8\x9bilor germane din Austria a fost un factor care a contribuit la ruptura \xc3\xaentre liberalismul german \xc8\x99i cel evreiesc din Bucovina: "Fire\xc8\x99te, acei evrei seculari\xc8\x99ti -a c\xc4\x83ror acultura\xc8\x9bie a fost una modern\xc4\x83, pentru care religia \xc8\x99i tradi\xc8\x9biile au o importan\xc8\x9b\xc4\x83 redus\xc4\x83 \xc8\x99i pentru care cultura german\xc4\x83 \xc8\x99i-a asumat o dimensiune aproape mitologic\xc4\x83 ca un substitut pentru cultura tradi\xc8\x9bional\xc4\x83 la care au renun\xc8\x9bat- au fost \xc8\x99oca\xc8\x9bi de cre\xc8\x99terea na\xc8\x9bionalismului antisemit german \xc3\xaen provinciile vestice ale monarhiei, pe cale de dispari\xc8\x9bie, deoarece amenin\xc8\x9ba viitorul identit\xc4\x83\xc8\x9bii lor proprii". Primele tensiuni \xc3\xaentre cele dou\xc4\x83 comunit\xc4\x83\xc8\x9bi au avut loc la \xc3\xaenceputul anilor 1890, c\xc3\xa2nd studen\xc8\x9bii germani din Bucovina au \xc3\xaenceput s\xc4\x83 se organizeze \xc3\xaen organisme care promovau identitatea cre\xc8\x99tin\xc4\x83 \xc8\x99i antisemitismul religios \xc8\x99i au luat un caracter politic \xc3\xaen anul 1897, atunci c\xc3\xa2nd Societatea germanilor cre\xc8\x99tini din Bucovina a fost \xc3\xaenfiin\xc8\x9bat\xc4\x83 (la scurt timp s-au al\xc4\x83turat \xc8\x99i parlamentarii Arthur Skedl \xc8\x99i Michael Kipper). Ca reac\xc8\x9bie, tineri activi\xc8\x99ti evrei, cum ar fi Mayer Ebner, au \xc3\xaembr\xc4\x83\xc8\x9bi\xc8\x99at sionismul. Grupul lor a fost ulterior divizat \xc3\xaentre cei ce sus\xc8\x9bineau alia imediat\xc4\x83 \xc8\x99i cei care \xc3\xae\xc8\x99i investeau energiile pentru crearea unei mi\xc8\x99c\xc4\x83ri politice locale. \xc3\x8en acest context, Ebner l-a convins pe Straucher f\xc4\x83r\xc4\x83 prea mare tragere de inim\xc4\x83 \xc8\x99i, \xc3\xaen 1904, a \xc3\xaenfiin\xc8\x9bat \xc3\xaempreun\xc4\x83 cu el un grup pan-na\xc8\x9bionalist numit J\xc3\xbcdischer Volksverein("Uniunea Poporului Evreu")._NEWLINE_Lichtblau \xc8\x99i John ilustreaz\xc4\x83 separarea comunit\xc4\x83\xc8\x9bilor de germani \xc8\x99i evrei, cu o mostr\xc4\x83 dintr-un discurs parlamentar al lui Straucher, \xc3\xaen care se spune urm\xc4\x83toarele: "De ce [...] sunt germanii angaja\xc8\x9bi \xc3\xaentr-un r\xc4\x83zboi economic \xc8\x99i politic \xc3\xaempotriva evreilor? Eu am fost doar crescut \xc8\x99i educat ca un german. De ce sunt eu inferior? [...] [Preciz\xc3\xa2ndu-se c\xc4\x83 suntem evrei \xc8\x99i nu germani,] noi tragem o concluzie evident\xc4\x83! \xc8\x98i cu toate acestea, vom r\xc4\x83m\xc3\xa2ne prieteni ai poporului german \xc8\x99i ai altor popoare, pentru c\xc4\x83 suntem admiratori ai prestigioasei culturi germane. Noi, ca popor, vrem s\xc4\x83 fim prieteni loial ai poporului german \xc8\x99i ai altor popoare, dac\xc4\x83 \xc8\x99i \xc3\xaen m\xc4\x83sura \xc3\xaen care acestea recunosc drepturile noastre egale \xc8\x99i valoarea egal\xc4\x83!" Potrivit lui McCagg, aceasta era "o vag\xc4\x83 platform\xc4\x83 sionist\xc4\x83". Politicianul a reac\xc8\x9bionat, de asemenea, \xc3\xaempotriva preten\xc8\x9biilor politicieni vienezi c\xc4\x83 Bucovina era s\xc4\x83rac\xc4\x83 \xc8\x99i "semi-asiatic\xc4\x83", consider\xc3\xa2ndu-le "cele mai nedrepte". Celelalte declara\xc8\x9bii ale sale eviden\xc8\x9biaz\xc4\x83 patriotismul austriac \xc8\x99i loialitatea fa\xc8\x9b\xc4\x83 de \xc3\xaemp\xc4\x83ratul habsburgic Franz Joseph._NEWLINE_\xc3\x8en paralel, el a stabilit rela\xc8\x9bii personale cu membri altor comunit\xc4\x83\xc8\x9bi principale din Bucovina, etnicul rom\xc3\xa2n Aurel Onciul \xc8\x99i ucraineanul Nikolai von Wassilko, cu care a \xc3\xaenfiin\xc8\x9bat Freisinnige Verband ("Alian\xc8\x9ba liberpansist\xc4\x83", similar\xc4\x83 Freisinnige Partei din Germania), un grup care s-a remarcat prin condamnarea r\xc4\x83sp\xc3\xa2ndirii antisemitismului. Sus\xc8\x9bin\xc3\xa2nd un program democratic \xc8\x99i cu mai multe \xc8\x99anse de a interpreta evenimentele politice ca o dovad\xc4\x83 a luptei de clas\xc4\x83 dec\xc3\xa2t ca o emancipare na\xc8\x9bional\xc4\x83, el a reac\xc8\x9bionat \xc3\xaen special \xc3\xaempotriva grupurilor conservatoare regionale (care \xc3\xaencercau s\xc4\x83 \xc3\xaencetineasc\xc4\x83 restituirea puterii \xc3\xaen Bucovina) \xc8\x99i a nou-\xc3\xaenfin\xc8\x9batului Partid Na\xc8\x9bional Poporal Rom\xc3\xa2n (PNPR) al lui Iancu Flondor (a c\xc4\x83rui platform\xc4\x83 era legat\xc4\x83 de rena\xc8\x99terea na\xc8\x9bional\xc4\x83 rom\xc3\xa2neasc\xc4\x83). Divergen\xc8\x9ba dintre Freisinnigen Verband \xc8\x99i Flondor a fost escaladat\xc4\x83 c\xc3\xa2nd acesta din urm\xc4\x83 \xc8\x99i-a folosit pozi\xc8\x9bia din Dieta Bucovinei pentru a respinge propunerea lui Straucher pentru o reform\xc4\x83 electoral\xc4\x83 \xc8\x99i a atins apogeul c\xc3\xa2nd democra\xc8\x9bii l-au acuzat pe Flondor c\xc4\x83 sus\xc8\x9bine antisemitismul, acuza\xc8\x9bie bazat\xc4\x83 pe specula\xc8\x9bia c\xc4\x83 el ar fi autorul unor articole virulente nesemnate publicate de Bukowinaer Journal. Chestiunea a fost investigat\xc4\x83 de o comisie special\xc4\x83 a Dietei, care a decis \xc3\xaen favoarea lui Flondor, atest\xc3\xa2nd c\xc4\x83 editorul ziarului, Max Reiner, a fost pl\xc4\x83tit cu 1.000 coroane pentru a-l incrima pe liderul PNPR.\n_START_SECTION_\nCrearea Partidului Popular-Na\xc8\x9bional Evreiesc \xc8\x99i alegerile din 1911\n_START_PARAGRAPH_\n\xc3\x8en 1906, Straucher \xc3\xaensu\xc8\x99i, \xc3\xaempreun\xc4\x83 cu avocatul-activist Max Diamant, a creat Partidul Popular-Na\xc8\x9bional Evreiesc. La acel moment, op\xc8\x9biunea lui Straucher \xc3\xaen favoarea secularismului evreiesc \xc8\x99i a moderniz\xc4\x83rii implicau eventual reevaluarea limbii idi\xc8\x99 ca limb\xc4\x83 na\xc8\x9bional\xc4\x83 a evreilor. Dup\xc4\x83 relat\xc4\x83ri, sus\xc8\x9binerea autonomiei \xc8\x99i a identit\xc4\x83\xc8\x9bii idi\xc8\x99iste provine din ideologia popular\xc4\x83 a comunit\xc4\x83\xc8\x9bilor evreie\xc8\x99ti din Imperiul Rus. Punctul de vedere idi\xc8\x99ist, care \xc3\xael plaseaz\xc4\x83 printre primii intelectuali evrei care identific\xc4\x83 ceea ce a fost p\xc3\xa2n\xc4\x83 acum v\xc4\x83zut ca un dialect regional al limbii germane (conform relat\xc4\x83rilor, Straucher \xc3\xaensu\xc8\x99i declarase anterior c\xc4\x83 idi\xc8\x99ul era un simplu "jargon"), l-a adus \xc3\xaen conflict cu evreii mai tradi\xc8\x9bionali\xc8\x99ti, care sprijineau \xc3\xaen schimb o rena\xc8\x99tere a limbii ebraice. \xc3\x8empreun\xc4\x83 cu Diamant \xc8\x99i cu c\xc4\x83rturarul Nathan Birnbaum, Straucher a organizat prima Conferin\xc8\x9b\xc4\x83 pentru limba idi\xc8\x99, care a avut loc la Cern\xc4\x83u\xc8\x9bi \xc3\xaentre 31 august \xc8\x99i 3 septembrie 1908. Cererea sa ini\xc8\x9bial\xc4\x83 pentru ca lucr\xc4\x83rile s\xc4\x83 fie \xc8\x9binute la Casa Evreiasc\xc4\x83 Kehilla s-a lovit de opozi\xc8\x9bia rigid\xc4\x83 a grupurilor "ebraiste"; conferin\xc8\x9ba a fost g\xc4\x83zduit\xc4\x83 \xc3\xaen cele din urm\xc4\x83 de c\xc4\x83tre o institu\xc8\x9bie similar\xc4\x83 a ucrainenilor locali \xc8\x99i de Societatea de Muzic\xc4\x83 local\xc4\x83. Cu toate acestea, Straucher nu a sprijinit educa\xc8\x9bia \xc3\xaen idi\xc8\x99 \xc8\x99i a favorizat \xc8\x99colile de limb\xc4\x83 german\xc4\x83, pentru care el a solicitat profesori \xc8\x99i inspectori evrei._NEWLINE_\xc3\x8en mare parte ca urmare a acestei restructur\xc4\x83ri politice, autorit\xc4\x83\xc8\x9bile austriece au acordat "permisul de stabilire \xc3\xaen Bucovina" \xc3\xaen etape, \xc3\xaentre 1909 \xc8\x99i 1911. Aceasta a urmat unui acord \xc3\xaentre cele trei grupuri etnice: rom\xc3\xa2nii (reprezenta\xc8\x9bi de Aurel Onciul \xc8\x99i Alexandru Hurmuzachi), ucrainenii (Nikolai von Wassilko) \xc8\x99i evreii (Straucher \xc3\xaensu\xc8\x99i), care au negociat ulterior problema cu baronul Oktavian von Bleyleben, guvernatorul Bucovinei. Istoricii culturali Amy Colin \xc8\x99i Peter Rychlo v\xc4\x83d acesta ca pe "unul dintre cele mai progresiste acorduri \xc3\xaentre grupurile etnice din Imperiul Austro-Ungar", \xc8\x99i argumenteaz\xc4\x83: "Cre\xc8\x99terea tensiunilor etnice a necesitat un astfel de tratat pentru a proteja pacea \xc3\xaen Bucovina prin asigurarea autonomiei etnice \xc3\xaen luarea deciziilor politice [...]. Cooperarea fructoas\xc4\x83 [...] a demonstrat c\xc4\x83 interac\xc8\x9biunea etnic\xc4\x83 pa\xc8\x99nic\xc4\x83 era \xc3\xaenc\xc4\x83 posibil\xc4\x83 [\xc3\xaen Bucovina] cu cinci ani \xc3\xaenainte de izbucnirea primului r\xc4\x83zboi mondial." Acordul a prev\xc4\x83zut o larg\xc4\x83 reform\xc4\x83 electoral\xc4\x83 care acorda o reprezentare propor\xc8\x9bional\xc4\x83 grupurilor etnice din Bucovina \xc3\xaen Dieta local\xc4\x83, dar, \xc3\xaen conformitate cu dorin\xc8\x9ba majorit\xc4\x83\xc8\x9bii evreilor \xc8\x99i \xc3\xaentr-un efort de combatere a agita\xc8\x9biei antisemite, nu a acordat o recunoa\xc8\x99tere special\xc4\x83 evreilor (\xc3\xaen afar\xc4\x83 de c\xc3\xa2teva circumscrip\xc8\x9bii electorale separate, ei erau inclu\xc8\x99i \xc3\xaen acela\xc8\x99i grup cu germanii). Lichtblau \xc8\x99i John sus\xc8\x9bin c\xc4\x83, prin aceast\xc4\x83 m\xc4\x83sur\xc4\x83, monarhia austriac\xc4\x83 a marcat "punctul final de demarca\xc8\x9bie [...] care \xc3\xaei lega pe evreii din Bucovina de germani."_NEWLINE_E\xc8\x99ecul eforturilor de a-i confirma pe evrei ca un grup etnic separat a dezam\xc4\x83git conducerea Partidului Popular-Na\xc8\x9bional Evreiesc \xc8\x99i i-a adus lui Straucher o serie de scrisori oficiale de protest. Alegerile din 1911 au consacrat o ruptur\xc4\x83 \xc3\xaentre grupul lui Straucher \xc8\x99i sioni\xc8\x99ti ca Ebner, care l-au acuzat pe Straucher de instituirea unei dictaturi \xc8\x99i de e\xc8\x99uarea \xc3\xaen ob\xc8\x9binerea reprezent\xc4\x83rii evreie\xc8\x99ti, fond\xc3\xa2nd Consiliul Poporului Evreiesc. \xc3\x8empreun\xc4\x83, cele dou\xc4\x83 partide concurente au c\xc3\xa2\xc8\x99tigat 10 locuri, cu unul mai mult dec\xc3\xa2t prev\xc4\x83zuse \xc3\xaen secret guvernul austriac condus de contele Richard von Bienerth-Schmerling. \xc3\x8en acel moment, grupul liberal al lui Straucher concura de asemenea cu bundi\xc8\x99tii regionali \xc8\x99i cu simpatizan\xc8\x9bii mi\xc8\x99c\xc4\x83rii Poale Sion, care sprijineau autonomismul evreiesc \xc3\xaentr-o societate socialist\xc4\x83.Kultusgemeinde a devenit prima lui baz\xc4\x83 de sus\xc8\x9binere a men\xc8\x9binerii scaunului s\xc4\x83u parlamentar \xc8\x99i, dup\xc4\x83 alegerile din 1911 (\xc3\xaen care nu s-a confruntat cu nici o opozi\xc8\x9bie din partea grupului lui Ebner),, a fost singurul din cei patru candida\xc8\x9bi la alegerile din 1907 care \xc8\x99i-a p\xc4\x83strat scaunul. Dintre ace\xc8\x99tia, Arthur Mahler a p\xc4\x83r\xc4\x83sit mi\xc8\x99carea na\xc8\x9bionalist\xc4\x83 evreiasc\xc4\x83 \xc8\x99i a revenit la cariera sa de istoric de art\xc4\x83.\n_START_SECTION_\nPrimul r\xc4\x83zboi mondial \xc8\x99i Consiliul Na\xc8\x9bional Evreiesc\n_START_PARAGRAPH_\n\xc3\x8en timpul primului r\xc4\x83zboi mondial, Straucher a sprijinit angajamentul Austro-Ungariei fa\xc8\x9b\xc4\x83 de Puterile Centrale. \xc3\x8enainte ca Bucovina s\xc4\x83 fie transformat\xc4\x83 \xc3\xaentr-un c\xc3\xa2mp de lupt\xc4\x83 (vezi Ofensiva Brusilov), el, ca \xc8\x99i al\xc8\x9bi lideri evrei, \xc8\x99i-a exprimat speran\xc8\x9ba c\xc4\x83 victoriile de pe Frontul de r\xc4\x83s\xc4\x83rit \xc3\xaempotriva Imperiului Rus vor \xc3\xaensemna eficace emanciparea efectiv\xc4\x83 a evreilor ru\xc8\x99i, precum \xc8\x99i sf\xc3\xa2r\xc8\x99itul amenin\xc8\x9b\xc4\x83rilor la adresa securit\xc4\x83\xc8\x9bii Europei. Cur\xc3\xa2nd dup\xc4\x83 aceea, el a participat la o mare dezbatere politic\xc4\x83 privind crearea unei institu\xc8\x9bii centrale democratice \xc3\xaen Austro-Ungaria, care a fost conceput\xc4\x83 ca o replic\xc4\x83 a Congresului Evreiesc American, un test de autonomie evreiasc\xc4\x83 \xc8\x99i un instrument \xc3\xaen combaterea antisemitismului. Vorbind \xc3\xaen 1916, el a oferit sprijinul s\xc4\x83u total pentru aceast\xc4\x83 ini\xc8\x9biativ\xc4\x83 \xc8\x99i a argumentat pentru \xc3\xaenlocuirea celorlalte institu\xc8\x9bii reprezentative, dar acestei ac\xc8\x9biuni i s-a opus lobby-ul non-sionist (care a preferat o structur\xc4\x83Kehilla)._NEWLINE_Straucher a folosit ulterior tribuna Abgeordnetenhaus pentru a condamna violen\xc8\x9bele antisemite legate de diferitele schimb\xc4\x83ri politice. \xc3\x8en prim\xc4\x83vara anului 1918, la scurt timp dup\xc4\x83 ce Austria a semnat Tratatul de la Brest-Litovsk (9 februarie 1918) cu Republica Popular\xc4\x83 Ucrainean\xc4\x83, acord\xc3\xa2ndu-i teritoriile revendicate de polonezi, el \xc8\x99i-a exprimat teama c\xc4\x83 na\xc8\x9bionali\xc8\x99tii polonezi vor da vina pe evrei pentru aceste evenimente, organiz\xc3\xa2nd pogromuri \xc8\x99i pl\xc4\x83nuind evacuarea acestora din Gali\xc8\x9bia. Straucher, ca \xc8\x99i colegii s\xc4\x83i na\xc8\x9bionali\xc8\x99ti evrei Hermann Kadisch \xc8\x99i Robert Stricker, a continuat s\xc4\x83 \xc3\xae\xc8\x99i exprime sprijinul pentru conduc\xc4\x83torul habsburgic Carol I \xc3\xaen to\xc8\x9bi ace\xc8\x99ti ani dar, dup\xc4\x83 cum sus\xc8\x9bine istoricul Marsha L. Rozenblit, punctele lor de vedere s-au aflat p\xc3\xa2n\xc4\x83 atunci \xc3\xaen contrast cu cele ale partenerilor lor evrei din \xc8\x9ainuturile Cehiei (un grup format \xc3\xaen jurul jurnalului Selbstwehr \xc8\x99i a mi\xc8\x99c\xc4\x83rii locale pentru independen\xc8\x9b\xc4\x83). \xc3\x8entr-o declara\xc8\x9bie din 1917, delegatul Bucovinei a pretins c\xc4\x83 evreii erau "un element care sprijin\xc4\x83 Austria necondi\xc8\x9bionat \xc8\x99i f\xc4\x83r\xc4\x83 rezerve." Cu toate acestea, el a cerut, de asemenea, autonomia \xc3\xaentr-o nou\xc4\x83 Austrie democrat\xc4\x83, \xc3\xaen termeni pe care Rozenblit \xc3\xaei g\xc4\x83se\xc8\x99te similari cu cei propu\xc8\x99i at\xc3\xa2t de sioni\xc8\x99ti, c\xc3\xa2t \xc8\x99i de organiza\xc8\x9bia gali\xc8\x9bian\xc4\x83 Poale Sion._NEWLINE_Straucher se afla \xc3\xaenc\xc4\x83 la Abgeordnetenhaus la sf\xc3\xa2r\xc8\x99itul toamnei anului 1918, c\xc3\xa2nd monarhia s-a pr\xc4\x83bu\xc8\x99it. La 4 octombrie, cu scurt\xc4\x83 vreme \xc3\xaenainte ca Austria German\xc4\x83 s\xc4\x83 se transforme \xc3\xaentr-un stat format din dezintegrarea Austro-Ungariei, el a fost printre delega\xc8\x9bii regionali de la Viena care au votat \xc3\xaen favoarea men\xc8\x9binerii Bucovinei \xc3\xaen uniune cu guvernul central. Acas\xc4\x83, situa\xc8\x9bia a dus la izbucnirea unor tensiuni, c\xc3\xa2nd rom\xc3\xa2nii au cerut \xc3\xaen mod deschis Unirea Bucovinei cu Regatul Rom\xc3\xa2niei \xc8\x99i ucraineni au optat pentru Republica Popular\xc4\x83 Ucrainean\xc4\x83. Tensiunile au degenerat \xc3\xaen revolte, \xc3\xaen\xc4\x83bu\xc8\x99ite de Armata Rom\xc3\xa2n\xc4\x83 care a intrat \xc3\xaen regiune \xc8\x99i a dus la realizarea unirii cu Rom\xc3\xa2nia (unire ce a fost recunoscut\xc4\x83 pe plan interna\xc8\x9bional prin Tratatul de la Saint-Germain-en-Laye (1919))._NEWLINE_\xc3\x8en acest context, Straucher s-a al\xc4\x83turat lui Ebner \xc8\x99i socialistului Iacob Pistiner c\xc3\xa2nd a fost fondat Consiliul Na\xc8\x9bional Evreiesc, care s-a ridicat pentru ap\xc4\x83rarea drepturilor comunit\xc4\x83\xc8\x9bii. Programul noii grup\xc4\x83ri a privit, \xc3\xaen general, cu ne\xc3\xaencredere Unirea Bucovinei cu Rom\xc3\xa2nia, deoarece emanciparea evreilor nu a fost \xc3\xaenc\xc4\x83 pus\xc4\x83 \xc3\xaen practic\xc4\x83, \xc8\x99i a luat \xc3\xaen calcul alte alternative politice. Din acest motiv, a fost plasat sub supravegherea atent\xc4\x83 de c\xc4\x83tre noile autorit\xc4\x83\xc8\x9bi. Consiliul a intrat \xc3\xaen conflict cu grupul na\xc8\x9bionalist rom\xc3\xa2n al lui Ion Nistor, Partidul Democrat al Uniunii din Bucovina, care, folosind un limbaj antisemit, vorbea despre un pericol evreiesc la adresa cauzei rom\xc3\xa2ne\xc8\x99ti._NEWLINE_La scurt\xc4\x83 vreme dup\xc4\x83 crearea Rom\xc3\xa2niei Mari, Consiliul a boicotat alegerile generale din 1919, refuz\xc3\xa2nd s\xc4\x83-\xc8\x99i trimit\xc4\x83 reprezentan\xc8\x9bi \xc3\xaen Parlamentul Rom\xc3\xa2niei. Aceast\xc4\x83 decizie a fost contestat\xc4\x83 de omul de afaceri Jakob Hecht, care a candidat pe aceea\xc8\x99i list\xc4\x83 cu Nistor. Declara\xc8\x9biile lui Hecht, care au conferit recunoa\xc8\x99tere uniunii necondi\xc8\x9bionate a Bucovinei cu Rom\xc3\xa2nia, au fost primite cu consternare de c\xc4\x83tre ceilal\xc8\x9bi activi\xc8\x99ti evrei, care l-au numit "tr\xc4\x83d\xc4\x83tor". \xc3\x8en jurul anului 1923, cu toate acestea, conducerea \xc3\xaentregii comunit\xc4\x83\xc8\x9bi a ajuns s\xc4\x83 accepte st\xc4\x83p\xc3\xa2nirea rom\xc3\xa2neasc\xc4\x83 asupra acestei regiuni \xc8\x99i Ebner chiar a sus\xc8\x9binut c\xc4\x83 nu a existat niciodat\xc4\x83 vreo opozi\xc8\x9bie din partea sa.\n_START_SECTION_\nActivit\xc4\x83\xc8\x9bi finale \xc3\xaen Bucovina rom\xc3\xa2neasc\xc4\x83\n_START_PARAGRAPH_\n\xc3\x8en anii urm\xc4\x83tori, Benno Straucher a sus\xc8\x9binut o platform\xc4\x83 pentru men\xc8\x9binerea drepturilor evreilor din Bucovina \xc8\x99i a comunit\xc4\x83\xc8\x9bii evreilor rom\xc3\xa2ni. La \xc3\xaenceputul anilor 1920, el \xc8\x99i adep\xc8\x9bii lui au \xc3\xaenceput o cooperare str\xc3\xa2ns\xc4\x83 cu Uniunea evreilor rom\xc3\xa2ni (UER) a dr. Wilhelm Filderman, cu o activitate la nivel na\xc8\x9bional. UER a e\xc8\x99uat \xc3\xaen atragerea altor reprezentan\xc8\x9bi ai na\xc8\x9bionalismului evreiesc, cum ar fi sioni\xc8\x99tii condu\xc8\x99i de Ebner, vechiul rival al lui Straucher. UER a sprijinit ini\xc8\x9bial Partidul Poporului al generalului Alexandru Averescu (\xc3\xaen ciuda semnelor c\xc4\x83 grupul avea afinit\xc4\x83\xc8\x9bi cu unele politici antisemite). Straucher a fost ales \xc3\xaen Camera Deputa\xc8\x9bilor din Rom\xc3\xa2nia pe lista lui Averescu la alegerile din 1920. \xc3\x8entreaga UER \xc8\x99i-a acordat apoi sprijinul Partidului Na\xc8\x9bional Liberal: la alegerile din 1922, al\xc4\x83turi de Nistor, fostul lider al Partidului Democrat al Uniunii din Bucovina, Straucher a sus\xc8\x9binut platforma na\xc8\x9bional-liberal\xc4\x83 pentru Bucovina. \xc3\x8en schimb, frac\xc8\x9biunea sionist\xc4\x83 a lui Ebner a intrat \xc3\xaen alian\xc8\x9b\xc4\x83 cu Averescu \xc8\x99i, la alegerile din 1926, aceast\xc4\x83 mutare a dus la alegerea lui Ebner \xc3\xaen Camera Deputa\xc8\x9bilor. La alegerile din 1927, Ebner s-a aliat cu Partidul Na\xc8\x9bional \xc8\x9a\xc4\x83r\xc4\x83nesc \xc8\x99i a fost reconfirmat ca deputat. Opun\xc3\xa2ndu-se alian\xc8\x9bei cu UER, el a format un club parlamentar evreiesc din reprezentan\xc8\x9bi na\xc8\x9bionali\xc8\x99ti evrei non-UER \xc8\x99i a definit politica lui Filderman de alian\xc8\x9be cu grupuri suspectate de antisemitism ca imoral\xc4\x83. La alegerile din 1928, ob\xc8\x9bin\xc3\xa2nd din nou sprijinul lui Nistor, Straucher a redevenit deputat._NEWLINE_Lu\xc3\xa2nd m\xc4\x83suri de precau\xc8\x9bie \xc3\xaempotriva scopului lui Ebner de propagare a sionismului prin intermediul \xc8\x99colilor evreie\xc8\x99ti, Straucher \xc8\x99i-a dat acordul pentru \xc3\xaenfiin\xc8\x9barea de clase cu predarea \xc3\xaen limba rom\xc3\xa2n\xc4\x83 \xc8\x99i, prin urmare, la o m\xc4\x83sur\xc4\x83 de asimilare, prevenind \xc3\xaen acela\xc8\x99i timp influen\xc8\x9ba sioni\xc8\x99tilor \xc3\xaen reformarea curriculum-ului. \xc3\x8en acest context, el s-a f\xc4\x83cut cunoscut pentru protestele la adresa politicilor de rom\xc3\xa2nizare promovate de guvernele din Bucure\xc8\x99ti, \xc3\xaen special \xc3\xaen domeniul \xc3\xaenv\xc4\x83\xc8\x9b\xc4\x83m\xc3\xa2ntului. Pe la mijlocul anilor 1920, el s-a aflat \xc3\xaen coresponden\xc8\x9ba cu liderul na\xc8\x9bional-liberal Ion I.C. Br\xc4\x83tianu \xc8\x99i cu Filderman, document\xc3\xa2nd cazuri \xc3\xaen care \xc8\x99colile bucovinene au fost "epurate" de profesori \xc8\x99i directori evrei care au fost demi\xc8\x99i, pensiona\xc8\x9bi sau retrograda\xc8\x9bi de c\xc4\x83tre Ministerul Educa\xc8\x9biei, precum \xc8\x99i tolerarea unei subfinan\xc8\x9b\xc4\x83ri a \xc8\x99colilor evreie\xc8\x99ti de stat. El a prezentat contradic\xc8\x9bia fa\xc8\x9b\xc4\x83 de statutul tradi\xc8\x9bional al evreilor din Cern\xc4\x83u\xc8\x9bi, pe care el l-a evaluat la 50% din popula\xc8\x9bia ora\xc8\x99ului \xc8\x99i 90% din pl\xc4\x83titorii de impozite. La acea dat\xc4\x83, autorit\xc4\x83\xc8\x9bile au restructurat institu\xc8\x9biile de \xc3\xaenv\xc4\x83\xc8\x9b\xc4\x83m\xc3\xa2nt secundar \xc3\xaen cinci licee, \xc3\xaemp\xc4\x83r\xc8\x9bite pe etnii, iar scrierile lui Straucher atest\xc4\x83 o reducere semnificativ\xc4\x83 a prezen\xc8\x9bei la Liceul Evreiesc Nr. 3. \xc3\x8en acel moment, p\xc4\x83rin\xc8\x9bii evrei au optat \xc3\xaen favoarea trimiterii copiilor lor la \xc8\x99colile evreie\xc8\x99ti particulare._NEWLINE_Potrivit lui McCagg, \xc3\xaen ultimii s\xc4\x83i ani, Benno Straucher s-a aflat \xc3\xaentr-o disput\xc4\x83 cu mai tinerii activi\xc8\x99ti idi\xc8\x99i\xc8\x99ti "care sim\xc8\x9beau c\xc4\x83 se poate ajunge la masele evreie\xc8\x99ti doar prin folosirea idi\xc8\x99ului". \xc3\x8en anii 1930 a suferit numeroase lovituri \xc3\xaen via\xc8\x9ba personal\xc4\x83, \xc3\xaen primul r\xc3\xa2nd pierderea so\xc8\x9biei Fanny, a fiicei \xc8\x99i a doi fii. Bolnav \xc8\x99i singur, a tr\xc4\x83it ultimii ani ai vie\xc8\x9bii \xc3\xaentr-un sanatoriu. B\xc4\x83tr\xc3\xa2nul politician a murit \xc3\xaen anul 1940, sub ocupa\xc8\x9bia sovietic\xc4\x83, la un an dup\xc4\x83 izbucnirea celui de-al doilea r\xc4\x83zboi mondial.'